"ฟิทช์ เรทติ้งส์" ยาหอมเศรษฐกิจไทยพื้นฐานดีนักลงทุนสนใจ
รมว.คลัง มั่นใจเครดิตประเทศไทยดึงนักลงทุนต่างชาติ เดินหน้าออกไทยแลนด์ฟิวเจอร์ฟันด์เพิ่มต้นปีหน้า
2 ต.ค. 2562

รมว.คลัง มั่นใจเครดิตประเทศไทยดึงนักลงทุนต่างชาติ เดินหน้าออกไทยแลนด์ฟิวเจอร์ฟันด์เพิ่มต้นปีหน้า
นายอุตตม สาวนายน รมว.คลัง เปิดเผยว่า จากการหารือกับผู้บริหาร ฟิทช์ เรทติ้งส์ ประเทศไทย ซึ่งเป็นบริษัทจัดอันดับความน่าเชื่อถือประเทศต่างๆ ในโลก รวมถึงประเทศไทย โดย ฟิทช์ เรทติ้งส์มองว่าเครดิตของประเทศไทยอยู่ในระดับที่ดี ท่ามกลางความผันผวนของเศรษฐกิจโลกรุนแรง ประเทศต่างถูกปรับลดหรือคงเครดิตไว้เท่าเดิม แต่ฟิทช์ เรทติ้งส์ ได้ปรับมุมมองเครดิตของประเทศจากมีเสถียรภาพ เป็น มุมมองที่เป็นบวก ในเดือน ก.ค. 2562 ถือว่าไทยเป็นกลุ่มประเทศส่วนน้อยที่ ฟิทช์ เรทติ้งส์ ปรับเครดิตของประเทศให้ดีขึ้น
"เหตุผลสำคัญ ฟิทช์ เรทติ้งส์ ปรับเครดิตประเทศไทยมากขึ้น เพราะมองว่าเศรษฐกิจไทยระยะยาวมีโอกาสที่ดี จากที่รัฐบาลเดินแผนการพัฒนาประเทศได้ตามยุทธศาสตร์ทั้งด้านเศรษฐกิจและสังคม ประเทศไทยจึงเป็นที่สนใจของนักลงทุนระดับโลก สอดคล้องกับตัวเลขขอส่งเสริมการลงทุนของคณะกรรมการส่งเสริมการลงทุน (บีโอไอ) ที่มีนักลงทุนต่างประเทศขอลงทุนในไทยเพิ่มขึ้น" นายอุตตม กล่าว
นายอุตตม กล่าวว่า ยังได้ถือโอกาสในการเป็นประธานการเปิดสัมมนาของ ฟิทช์ เรทติ้งส์ รัฐบาลไทยมีความตั้งใจที่จะเดินหน้าขับเคลื่อนประเทศตามแผนยุทธศาสตร์ของชาติที่วางไว้ หลังจากมีการเลือกตั้งและมีรัฐบาลใหม่ ซึ่งที่ผ่านมาก็ได้มีการดูแลเศรษฐกิจทั้งระยะสั้นและการปฏิรูปเศรษฐกิจระยาว
รมว.คลัง กล่าวว่า การขายหน่วยลงทุนกองทุนรวมโครงสร้างพื้นฐานเพื่ออนาคตประเทศไทย (ไทยแลนด์ฟิวเจอร์ฟันด์) รอบใหม่จะมีขึ้นต้นปีหน้า ตอนนี้กระทรวงการคลังประสานงานเจ้าของโครงการ เช่น กระทรวงคมนาคม การทางพิเศษแห่งประเทศไทย (กทพ.) เพื่อนำโครงการที่มีรายได้มาเข้ากองทุนไทยแลนด์ฟิวเจอร์ฟันด์ ในการระดมเงินไปลงทุนในโครงการใหม่ ซึ่งจะเป็นส่วนหนึ่งของกระตุ้นการลงทุนภาครัฐให้ได้มากและเร็วขึ้น